Litoralul românesc continuă să fie asaltat de turiști. Zilele acestea, peste 100.000 de turiști sunt așteptați la malul mării. Cele mai aglomerate stațiuni de pe litoral sunt Eforie și Costinești, fiind la fel de pline ca în vârf de sezon.
De la 1 septembrie începe programul "Litoralul pentru toți", motiv pentru care românii vor beneficia de prețuri mult mai bune decât în timpul sezonului estival. Eforie și Costinești sunt la fel de pline ca în mijlocul verii.
Turiștii se pot bucura de o vreme superbă la malul mării, apa fiind foarte caldă și liniștită.
"Pentru perioada următoare, tarifele pornesc de la 75 lei pe cameră, pe noapte la un hotel de 2 stele în Eforie Nord. Reducerile sunt de până la 70% față de vârful de sezon", a declarat un reprezentant al unei agenții de turism.
În Mamaia, prețurile au scăzut cu aproximativ 25% în comparație cu cele din mijlocul verii. Administratorii plajelor sunt încrezători și speră că turiștii vor merge la mare până în luna octombrie.
"A fost 40 de lei, de ieri s-a făcut 30 de lei. De la 1 septembrie se va face 20 de lei. Băuturile vor scădea în mare cu 1 leu – 2 lei. Berea la draft este 8 lei și va fi 6 lei. Vremea ne ajută extraordinar de mult și sperăm să o ținem așa până la 1 octombrie", a spus un administrator de plajă, conform stirileprotv.ro.
Turiștii par să fie mulțumiți de condițiile de care au parte la final de sezon pe litoralul românesc.
"Foarte frumos. Eforie este stațiunea noastră de suflet", a spus o turistă.
"Nu am văzut așa multă lume că acum niciodată. Foarte frumos", a spus un turist.